Новы альбом The Toobes пакідае ўражанне відовішчнай тэатральнай пастаноўкі. Бездакорная ігра актораў, выдатна прапісаныя дыялогі, сюжэт, што трымае ўвагу цягам усёй дзеі, умела падабраныя дэкарацыі… Road To The Big Time” – трэці поўнафарматны альбом, запісаны на ўздыме каманды. Яны ўжо здабылі славу ў Польшчы, дзе практычна прапісаліся, пасябравалі з Offspring ды сышліся з амерыканскім саўнпрадусарам, які зводзіў быў Radiohead. Нібы ён меўся адказваць за гук гэтай кружэлкі, але ў выніку музыкі вырашылі ці тое грошы сэканоміць, ці тое сапраўды зрабіць усё на сваё ўласнае адчуванне. Даводзіў да ладу кружэлку гітарыст каманды Косця Пыжоў, сам выдатны гукач, які звёў нямала выдатных беларускіх альбомаў. Тэхнічна гэты дыск The Toobes зроблены на найвышэйшым узроўні.